ตั๋วโดยสารเถื่อนระบาดกลุ่มมิจฉาชีพที่แฝงตัวมาขายตั๋วปลอม รฟท. เตือนประชาชนอย่าซื้อ-ขายตั๋วโดยสารนอกระบบ เสี่ยงเจอตั๋วโดยสารปลอม
นายเอกรัช ศรีอาระยันพงษ์ ผู้อำนวยการศูนย์ประชาสัมพันธ์ การรถไฟแห่งประเทศไทย (รฟท.) เปิดเผยว่า ที่ผ่านมา การรถไฟฯ ได้รับรายงานจากเจ้าหน้าที่สถานีกลางกรุงเทพอภิวัฒน์ มีประชาชนตกเป็นเหยื่อจากการซื้อตั๋วโดยสารรถไฟปลอม จากการตรวจสอบเบื้องต้นพบว่า ผู้โดยสารได้ซื้อตั๋วมาจากทางเพจในเฟซบุ๊ก ดังนั้น การรถไฟฯ จึงขอแจ้งเตือนผู้โดยสาร โปรดระมัดระวังในการซื้อตั๋วโดยสารจากบุคคลภายนอก หรือทางโซเชียลมีเดีย ที่ไม่ใช่เพจของการรถไฟฯ เพราะอาจเป็นตั๋วโดยสารปลอมไม่สามารถใช้งานได้จริง รวมไปถึงอย่าหลงเชื่อการแอบอ้างเป็นพนักงานการรถไฟฯ และนำตั๋วโดยสารไปขายต่อ เพราะถือว่ามีความผิดตามกฎหมายอย่างไรก็ตาม การรถไฟฯ พร้อมดำเนินการทางกฎหมายขั้นเด็ดขาด กับผู้ที่นำตั๋วปลอมออกมาจำหน่าย เพราะถือเป็นการสร้างความเดือดร้อน ประชาชน ทำลายขื่อเสียงประเทศ เบื้องต้นได้ประสานกองบัญชาการตำรวจสืบสวนสอบสวนอาชญากรรมทางเทคโนโลยีติดตามตัวผู้กระทำความผิดมาดำเนินคดีแล้ว พร้อมขอความร่วมมือประชาชน ให้ซื้อตั๋วโดยสารผ่านช่องทางของการรถไฟฯ ที่สถานีรถไฟทุกแห่งทั่วประเทศหรือทางเว็บไซต์และแอปพลิเคชัน D-ticket เท่านั้น เนื่องระบบตั๋วโดยสารรถไฟจะมีระบบการสแกนข้อมูลอย่างละเอียดก่อนใช้บริการ